Document ID: 32010R0197

KOMMISSIONENS FORORDNING (EU) Nr. 197/2010
af 9. marts 2010
om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
ud fra følgende betragtninger:
(1)
I artikel 14o, stk. 2, i Kommissionens forordning (EØF) nr. 2454/93 (2) er det fastsat, at AEO-certifikatet udstedes senest 90 kalenderdage fra datoen for modtagelsen af ansøgningen i overensstemmelse med artikel 14c i nævnte forordning. Perioden kan forlænges med yderligere 30 kalenderdage, hvis toldmyndigheden ikke er i stand til at overholde fristen, og toldmyndigheden skal underrette ansøgeren om årsagerne til forlængelsen. Ved artikel 2 i Kommissionens forordning (EF) nr. 1875/2006 (3) om ændring af forordning (EØF) nr. 2454/93 blev perioden på 90 kalenderdage for udstedelse af et AEO-certifikat dog forlænget til 300 kalenderdage i en overgangsperiode på 24 måneder, der udløber den 31. december 2009. Fra den 1. januar 2010 skal fristerne i artikel 140 i forordning (EØF) nr. 2454/93 igen anvendes.
(2)
Erfaringerne med den praktiske anvendelse af AEO-bestemmelserne viser, at hele godkendelsesproceduren generelt varer længere end 90 kalenderdage og, når det gælder nogle større selskaber, kan processen vare op til 150 dage.
(3)
Da der ved Kommissionens forordning (EF) nr. 1192/2008 (4) om ændring af forordning (EØF) nr. 2454/93 blev indført nye bestemmelser, hvorefter ansøgeren til bevillinger til forenklet toldangivelse og til hjemstedsordningen, for toldprocedurer med økonomiske virkninger eller for særlige anvendelsesformål skal opfylde AEO-kriterierne, er antallet af ansøgninger om et AEO-certifikat steget betydeligt, da de fleste økonomiske operatører foretrækker først at ansøge om et AEO-certifikat, da de som indehaver af dette certifikat anses at opfylde visse betingelser og kriterier, som er nødvendige for at opnå godkendelser med henblik på forenklede procedurer. Det stigende antal ansøgninger har gjort det meget vanskeligt for toldmyndighederne at overholde forpligtelsen til at udstede AEO-certifikater inden for fristen fastsat i artikel 14o, stk. 2, i forordning (EF) nr. 2454/83.
(4)
Med henblik på at sikre en smidig anvendelse af AEO-ordningen fra den 1. januar 2010 bør det derfor fastsættes, at toldmyndighederne råder over en frist til at udstede AEO-certifikater eller afslå ansøgninger herom på 120 kalenderdage, og at nævnte frist kan forlænges med yderligere 60 kalenderdage.
(5)
Forordning (EØF) nr. 2454/93 bør derfor ændres.
(6)
Da den overgangsperiode, der er fastsat i forordning (EF) nr. 1875/2006, udløber den 31. december 2009, bør denne forordning anvendes fra den 1. januar 2010.
(7)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET FØLGENDE FORORDNING:
Artikel 1
Artikel 14o, stk. 2, i forordning (EØF) nr. 2454/93 affattes således:
»2. Toldmyndigheden udsteder AEO-certifikatet eller afslår ansøgningen herom senest 120 kalenderdage fra datoen for modtagelse af ansøgningen i overensstemmelse med artikel 14c. Hvis toldmyndigheden ikke er i stand til at overholde fristen, kan perioden forlænges én gang med 60 kalenderdage. I så fald giver toldmyndigheden ansøgeren meddelelse om årsagerne til forlængelsen inden udløbet af perioden på 120 kalenderdage.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 2010.

Labels: 8
3